NARIADENIE KOMISIE (ES) č. 776/2006
z 23. mája 2006,
ktorým sa mení a dopĺňa príloha VII k nariadeniu Európskeho parlamentu a Rady (ES) č. 882/2004, pokiaľ ide o referenčné laboratóriá Spoločenstva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných za účelom zabezpečenia overenia dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 32 ods. 5,
keďže:
(1)
V nariadení (ES) č. 882/2004 sa stanovujú všeobecné povinnosti, úlohy a požiadavky na referenčné laboratóriá Spoločenstva pre potraviny, krmivá a zdravie zvierat. V prílohe VII k tomuto nariadeniu sa nachádza zoznam referenčných laboratórií Spoločenstva. Tento zoznam obsahuje všetky referenčné laboratóriá pre krmivá a potraviny, ktoré boli predtým menované v iných aktoch.
(2)
Menovanie referenčných laboratórií Spoločenstva by malo prispieť k vysokej kvalite a jednotnosti analytických výsledkov.
(3)
Aktivity referenčných laboratórií Spoločenstva by mali pokrývať všetky oblasti potravinového a krmivového práva a predpisov o zdraví zvierat, najmä tých, v ktorých sú potrebné presné analytické a diagnostické výsledky.
(4)
Vo viacerých sektoroch, ktorých sa týkajú právne predpisy Spoločenstva o potravinách, krmivách a zdraví zvierat, je potrebné menovať ďalšie referenčné laboratóriá Spoločenstva v oblastiach, v ktorých ešte neexistujú, a to najmä v súvislosti so slintačkou a krívačkou, brucelózou, Listeria monocytogenes, koagulázopozitívnymi stafylokokmi, Escherichia coli vrátane verotoxín produkujúcich E. coli (VTEC), Campylobacter, parazitmi (obzvlášť Trichinella, Echinococcus, Anisakis), antimikrobiálnou rezistenciou, živočíšnymi proteínmi v krmivách, zvyškami pesticídov, mykotoxínmi v potravinách a krmivách, ťažkými kovmi v potravinách a krmivách, dioxínmi a PCB v potravinách a krmivách a polycyklickými aromatickými uhľovodíkmi (PAU).
(5)
V júli 2005 vyhlásila Komisia výzvu na výber a menovanie nových referenčných laboratórií Spoločenstva. Hodnotenie prihlášok sa skončilo v decembri 2005 a výsledky boli oznámené príslušným orgánom dotknutých členských štátov. Po vyhodnotení Komisia považuje za vhodné menovať ako nové referenčné laboratóriá úspešných kandidátov z jednotlivých oblastí.
(6)
Preto je potrebné aktualizovať isté špecifické informácie týkajúce sa existujúcich referenčných laboratórií Spoločenstva v prílohe VII k nariadeniu (ES) č. 882/2004.
(7)
Nariadenie (ES) č. 882/2004 by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha VII k nariadeniu (ES) č. 882/2004 sa nahrádza znením v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. mája 2006